ສຫລ ທໍາການໂຈມຕີ ​ແນ​ໃສ່ ​ກຸ່ມ​ລັດອິສລາມ ຢູ່​ພາກ​ເໜືອ ຂອງ​ໂຊ​ມາ​ເລຍ
ກອງ​ບັນຊາ​ການກຳລັງ​​ ສຫລ ​ໃນອາ​ຟຣິກາ ເວົ້າວ່າ ກໍາລັງ​ຂອງຕົນ ໄດ້ສັງຫານ “ພວກ​ກໍ່ການ​ຮ້າຍ​ຫຼາຍ​ຄົນ” ​ໃນ​ການ​ໂຈມ​ຕີ​ສອງ​ຄັ້ງ ​ໃສ່​ກຸ່ມ​ກໍ່ການ​ຮ້າຍ ​ດັ່ງກ່າວ​.
ເຈົ້າໜ້າທີ່ກະຊວງປ້ອງກັນປະເທດສະຫະລັດ ໄດ້ບອກໃຫ້ພະແນກພາສາໂຊມາເລຍ ຂອງວິທະຍຸ VOA ຊາບວ່າ ການໂຈມຕີທາງອາກາດຫລາຍໆຄັ້ງ ໃນວັນສຸກວານນີ້ ຢູ່ທາງພາກເໜືອຂອງໂຊມາເລຍນັ້ນ ແມ່ນແນໃສ່ກຸ່ມລັດອິສລາມ ກອງບັນຊາການທະຫານສະຫະລັດປະຈໍາທະວີບອາຟຣິກາ ຫລື AFRICOM ໄດ້ ອອກຖະແຫລງການສະບັບນຶ່ງໃນເວລາຕໍ່ມາຂອງມື້ວານນີ້ ຊຶ່ງໄດ້ຢືນຢັນວ່າ ກໍາລັງ ຂອງຕົນໄດ້ສັງ ຫານ “ພວກກໍ່ການຮ້າຍຫລາຍຄົນ” ໃນການໂຈມຕີສອງຄັ້ງໃສ່ກຸ່ມ ກໍ່ການຮ້າຍດັ່ງກ່າວ AFRICOM ກ່າວອີກວ່າ "ດຽວນີ້ພວກເຮົາກໍາລັງຕີລາຄາຜົນການໂຈມຕີເຫລົ່ານັ້ນຢູ່ " ທ່ານ Jama Mohamed Qurshe, ປະທານເມືອງ Qandala, ໄດ້ກ່າວຕໍ່ພະແນກ ພາສາໂຊມາເລຍຂອງວິທະຍຸ VOA ວ່າ ລູກສອນໄຟຫລາຍໆລູກໄດ້ຍິງໄປຖືກຖານ ທັບຂອງພວກຫົວຮຸນແຮງລັດອິສລາມ ຢູ່ບ້ານ Buqa ຊຶ່ງຕັ້ງຢູ່ທາງໃຕ້ ຫ່າງຈາກເມືອງ ຂອງທ່ານ 60 ກິໂລແມັດ ໃນເຂດເຄິ່ງປົກຕົນເອງ Puntland ທ່ານ Qurshe ຍັງເວົ້າອີກວ່າ "ອີງຕາມຂໍ້ມູນທີ່ພວກເຮົາໄດ້ມາຈາກເຂດດັ່ງກ່າວ ກໍ ແມ່ນວ່າ ລູກສອນໄຟຫົກລູກໄດ້ຍິງໄປຖືກຖານທັບຂອງພວກຫົວຮຸນແຮງລັດອິສລາມ ຢູ່ໃນເຂດພູຜາ ຄົນຢູ່ອາໄສ ແລະຄົນລ້ຽງສັດໃນທ້ອງຖິ່ນມີຄວາມແຕກຕື່ນ ແລະພາ ກັນຫລົບໜີ ຈາກເຂດດັ່ງກ່າວ " ທ່ານອະທິບາຍວ່າ ກ່ອນຈະມີການໂຈມຕີ ຄົນອາໄສຢູ່ທີ່ນັ້ນລາຍງານວ່າ ພວກເຂົາ ເຈົ້າໄດ້ຍິນສຽງເຮືອບິນມາ ສ່ວນລາຍລະອຽດຂອງການໂຈມຕີນັ້ນ ຍັງບໍ່ມີໃຜຮູ້ແຈ້ງເທື່ອ ຍ້ອນວ່າຂົງເຂດນັ້ນ ແມ່ນຢູ່ຫ່າງໄກສອກຫລີກ ຊຶ່ງຄົນທ້ອງຖິ່ນເວົ້າວ່າ ມີແຕ່ພວກຫົວຮຸນແຮງເທົ່ານັ້ນ ຈຶ່ງເຂົ້າໄປໃນເຂດນັ້ນໄດ້ ແຕ່ເຈົ້າໜ້າທີ່ ແລະຄົນໃນທ້ອງຖິ່ນພາກັນສົງໄສວ່າ ການ ໂຈມຕີທາງອາກາດນັ້ນແມ່ນແນໃສ່ພວກຜູ້ນໍາຂັ້ນສູງ ແລະບາງທີອາດຈະແມ່ນຫົວ ໜ້າສູງສຸດຂອງກຸ່ມກໍເປັນໄດ້ ສາຂາຂອງກຸ່ມລັດອິສລາມໃນເຂດຕາເວັນອອກສຽງເໜືອຂອງໂຊມາເລຍ ແມ່ນ ນໍາພາໂດຍ Sheikh Abdulkadir Mumin ຊຶ່ງເປັນອະດີດນັກສອນສາສະໜາ ຂອງພວກ al-Shabab ທີ່ໄດ້ສາບານຕົວວ່າຈະຈົງຮັກພັກດີຕໍ່ທ້າວ Abu Bakr al-Baghdadi ທີ່ເປັນຜູ້ນໍາຂອງກຸ່ມລັດອິສລາມ ໃນປີ 2015 ແລະໃນປີ 2016 ກະຊວງການຕ່າງປະເທດສະຫະລັດ ໄດ້ກໍານົດວ່າທ້າວ Mumin ແມ່ນຜູ້ກໍ່ການ ຮ້າຍລະດັບໂລກ ນັບແຕ່ໄດ້ມີສາຂາຂອງພວກ IS ໂຜ່ຕົວຂຶ້ນມາ ໃນເດືອນຕຸລາ 2015, ພວກຫົວ ຮຸນແຮງ ໄດ້ອ້າງເອົາຄວາມຮັບຜິດຊອບ ໃນການໂຈມຕີຢ່າງຮ້າຍແຮງຢ່າງໜ້ອຍ 4 ຄັ້ງຢູ່ໃນເຂດ Puntland ໃນທ້າຍເດືອນຕຸລາປີກາຍນີ້ ພວກຫົວຮຸນແຮງໄດ້ຍຶດເອົາ ເມືອງ Qandala ເປັນ ເວລາສັ້ນໆ ກ່ອນໜ້າທີ່ພວກເຂົາຈະຖືກຂັບໄລ່ໜີ ໂດຍລັດຖະບານຂອງເຂດ Puntland